8 rykstes ter wêreld ryker as 3, 6 miljard anderFoto: Oxfam Agt van die wêreld se rykste mense is ryker as helfte van die armste deel van die mensdom saam, volgens ŉ verslag van Oxfam International. Die navorsingsverslag, wat pas deur Oxfam, ŉ internasionale organisasie wat armoede beveg, bekendgemaak is, dui daarop dat die krisis van wêreldwye ongelykheid nuwe afmetings aanneem. Volgens die verslag besit die wêreld se rykste agt mense meer rykdom as minstens 3,6 miljard ander. “Ongelykheid is ŉ daaglikse werklikheid vir miljoene Amerikaners wat sukkel om te oorleef. Dit vorm deel van ŉ wêreldwye tendens, waar die rykes meer wins maak uit onregverdige politieke stelsels en die armes net armer word,” lui die verslag. “Tussen 1988 en 2011 het die armste 10% van Amerikaners se salarisse met gemiddeld $427 per maand gegroei, terwyl die rykste 10% se salarisse met gemiddeld $13,490 gegroei het.” Die verslag het ook die verkose Amerikaanse president, Donald Trump, se planne om rykes minder belasting te laat betaal, getakel. “Uiteindelik beteken dit agt mense het soveel ekonomiese mag soos 3,6 miljard ander mense. Die stelsel kan met ander woorde nooit regverdig wees nie.” In ŉ verslag deur die Tax Policy Center is bevind Trump se planne, om belasting te sny, sal neerkom op 2% minder belasting vir die middelklas, terwyl die rykstes 13, 5% minder belasting sal betaal. Oxfam het nie die agt rykste mense se name in die verslag bekend gemaak nie, maar volgens Forbes se lys van miljarders is dié mense Bill Gates, Amancio Ortega, Warren Buffet, Carlos Slim Helu, Jeff Bezod, Mark Zuckerberg, Larry Ellison en Michael Bloomberg. Bron: Oxfam, CBS News